62021TO0422_RES
Vec T‑422/21
Daimler AG
proti
Úradu Európskej únie pre duševné vlastníctvo
Uznesenie Všeobecného súdu (piata komora) zo 7. decembra 2021
„Žaloba o neplatnosť – Ochranná známka Európskej únie – Neexistencia zastúpenia advokátom, ktorý má oprávnenie vystupovať pred súdom členského štátu alebo iného štátu, ktorý je zmluvnou stranou Dohody o EHP – Zjavná neprípustnosť“
Súdne konanie – Návrh na začatie konania – Formálne náležitosti – Podpis advokáta – Žaloba podpísaná advokátom, ktorý nie je oprávnený vystupovať pred súdom členského štátu alebo štátu, ktorý je zmluvnou stranou Dohody o Európskom hospodárskom priestore – Žaloba o neplatnosť proti rozhodnutiu agentúry Únie prijatému po skončení prechodného obdobia stanoveného v dohode o vystúpení Spojeného kráľovstva z Únie – Žaloba podpísaná advokátom, ktorý má oprávnenie vystupovať pred súdmi Spojeného kráľovstva – Zjavná neprípustnosť
(Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, článok 87, článok 91 ods. 1 a 2, článok 92 ods. 1, článok 93, článok 95 ods. 1 a článok 97; Štatút Súdneho dvora, článok 19 štvrtý odsek a článok 53)
(pozri body 15, 17 – 25)
Zhrnutie
Návrhom podaným do kancelárie Všeobecného súdu 12. júla 2021 podala spoločnosť Daimler AG žalobu proti rozhodnutiu odvolacieho senátu Úradu Európskej únie pre duševné vlastníctvo (EUIPO) zo 7. mája 2021. Daimler uviedla, že ju zastupujú dvaja advokáti oprávnení vystupovať pred súdmi Spojeného kráľovstva.
Dohoda o vystúpení (
1
) stanovuje prechodné obdobie, ktoré sa skončilo 31. decembra 2020.
Všeobecný súd svojím uznesením zamietol žalobu spoločnosti Daimler ako zjavne neprípustnú. Po prvýkrát sa vyjadruje k otázke prípustnosti žaloby podanej žalobkyňou zastúpenou advokátmi, ktorí majú oprávnenie vystupovať pred súdmi Spojeného kráľovstva, proti rozhodnutiu odvolacieho senátu EUIPO prijatému po skončení prechodného obdobia.
Posúdenie Všeobecným súdom
Všeobecný súd po prvé pripomína, že len advokát, ktorý má oprávnenie vystupovať pred súdom členského štátu alebo iného štátu, ktorý je zmluvnou stranou Dohody o Európskom hospodárskom priestore, môže pred súdmi Únie zastupovať účastníka konania alebo mu pomáhať. (
2
) V tejto súvislosti dohoda o vystúpení stanovuje rôzne prípady, v ktorých advokát oprávnený vystupovať pred súdmi Spojeného kráľovstva môže zastupovať účastníka konania alebo mu pomáhať pred súdmi Únie. (
3
)
Po druhé Všeobecný súd konštatuje, že prejednávaná žaloba nepatrí do žiadnej zo situácií uvedených v dohode o vystúpení, takže advokáti žalobkyne ju nemohli zastupovať pred súdmi Únie.
Uvádza totiž, že vzhľadom na to, že žaloba bola podaná po skončení prechodného obdobia, ustanovenie dohody o vystúpení týkajúce sa konaní prebiehajúcich pred súdmi Únie pred koncom tohto obdobia nie je uplatniteľné. Rovnako vzhľadom na skutočnosť, že napadnuté rozhodnutie bolo prijaté po skončení prechodného obdobia, ani ustanovenie týkajúce sa rozhodnutí prijatých inštitúciami, orgánmi, úradmi a agentúrami Únie pred koncom tohto obdobia sa neuplatní. (
4
)
Okrem toho Všeobecný súd konštatuje, že v prejednávanej veci nejde ani o konanie o nesplnení povinnosti začaté Komisiou, (
5
) ani o administratívne konanie týkajúce sa dodržiavania práva Únie Spojeným kráľovstvom alebo osobami, ktoré majú bydlisko alebo sú usadené v Spojenom kráľovstve, alebo ktoré sa týka dodržiavania práva Únie týkajúceho sa hospodárskej súťaže, (
6
) ani o konanie Európskeho úradu pre boj proti podvodom alebo konanie v oblasti štátnej pomoci. (
7
) Vec nespadá ani pod článok 97 dohody o vystúpení preto, lebo toto ustanovenie sa týka len zastupovania v konaniach prebiehajúcich pred EUIPO, a nie pred Všeobecným súdom.
(
1
)	Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 2020, s. 7, ďalej len „dohoda o vystúpení“).
(
2
)	Článok 19 štvrtý odsek Štatútu Súdneho dvora Európskej únie.
(
3
)	Článok 91 ods. 1 a 2 dohody o vystúpení.
(
4
)	Článok 91 ods. 1 a 2 v spojení s článkom 95 ods. 1 dohody o vystúpení.
(
5
)	Článok 91 ods. 1 v spojení s článkom 87 dohody o vystúpení.
(
6
)	Článok 91 ods. 2 v spojení s článkom 92 ods. 1 dohody o vystúpení.
(
7
)	Článok 91 ods. 2 v spojení s článkom 93 dohody o vystúpení.